ยูโอบีขายตราสารหนี้นอกเป้า5%
ยูโอบี จ่อขายทริกเกอร์ตราสารหนี้ต่างประเทศกองที่ 2 ตอบโจทย์นักลงทุนรับความผันผวนได้ไม่มาก
26 ก.พ. 2556

ยูโอบี จ่อขายทริกเกอร์ตราสารหนี้ต่างประเทศกองที่ 2 ตอบโจทย์นักลงทุนรับความผันผวนได้ไม่มาก
นายวนา พูลผล ประธานเจ้าหน้าที่บริหาร บลจ. ยูโอบี (ไทย) กล่าวว่า ต้องยอมรับว่าตั้งแต่ต้นปีที่ผ่านมา ตลาดหุ้นไทยรวมทั้งเอเชียมีความร้อนแรงและบลจ.ยูโอบี ได้นำเสนอกองทุนหุ้นทริกเกอร์ให้กับนักลงทุนที่รับความผันผวนของราคาหุ้นได้ แต่ยังมีนักลงทุนบางกลุ่มที่ไม่สามารถรับความผันผวนได้มากนัก บริษัทจึงนำเสนอกองทุนเปิด ยูโอบี โทเทิล รีเทิร์น ทริกเกอร์ ฟันด์ 2 (UOBTRT2) เปิดขายครั้งแรกวันที่ 19-27 ก.พ.นี้
กองทุนเน้นลงทุนในกองทุนรวมตราสารหนี้ PIMCO Total Return Exchange-Traded Fund  ซึ่งบริหารกองทุนเชิงรุกที่เน้นสร้างผลตอบแทนที่เป็นบวก มีการบริหารจัดการความเสี่ยงที่เข้มงวดอีกด้วย อีกทั้งมีผลการดำเนินงานตั้งแต่จัดตั้งกองทุนในเดือนก.พ.-สิ้นปี 2555 ที่ระดับ 11.75% ในสกุลเงินเหรียญสหรัฐ 
“กองทุนตั้งเป้าหมายผลตอบแทนชัดเจนที่ 5% ภายในระยะเวลา 1 ปี เหมาะกับนักลงทุนที่ไม่ต้องการรับความผันผวนของราคาหุ้นได้ รวมทั้งคาดหวังผลตอบแทนจากการลงทุนในตราสารหนี้ต่างประเทศ ที่มีโอกาสได้รับผลตอบแทนสูงกว่าการลงทุนในตราสารหนี้ภายในประเทศเพียงอย่างเดียว”นายวนา กล่าว